CELEX: 32012D0668
Language: sk
Date: 2012-10-25 00:00:00
Title: 2012/668/EÚ: Vykonávacie rozhodnutie Komisie z  25. októbra 2012 , ktorým sa stanovuje finančný príspevok Únie na výdavky vzniknuté v súvislosti s núdzovými opatreniami prijatými na boj proti slintačke a krívačke v Bulharsku v roku 2011 [oznámené pod číslom C(2012) 7454]

27.10.2012   
            
            
               SK
            
            
               Úradný vestník Európskej únie
            
            
               L 299/49
            
         VYKONÁVACIE ROZHODNUTIE KOMISIE
   z 25. októbra 2012,
   ktorým sa stanovuje finančný príspevok Únie na výdavky vzniknuté v súvislosti s núdzovými opatreniami prijatými na boj proti slintačke a krívačke v Bulharsku v roku 2011
   [oznámené pod číslom C(2012) 7454]
   (Iba bulharské znenie je autentické)
   (2012/668/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 14,
   keďže:
   
               (1)
            
            
               V súlade s článkom 75 nariadenia o rozpočtových pravidlách a článkom 90 ods. 1 vykonávacích predpisov sa predtým, ako dôjde k viazaniu výdavkov z rozpočtu Únie, prijme rozhodnutie o financovaní, v ktorom sa stanovia hlavné prvky opatrenia spojeného s výdavkami, pričom toto rozhodnutie prijme inštitúcia alebo orgány, na ktoré inštitúcia delegovala právomoci.
            
         
               (2)
            
            
               V rozhodnutí 2009/470/ES sa stanovujú postupy, ktorými sa riadi finančný príspevok Únie na špecifické veterinárne opatrenia vrátane núdzových opatrení. S cieľom pomôcť pri čo najrýchlejšej eradikácii slintačky a krívačky by Únia mala finančne prispieť na oprávnené výdavky vynaložené členskými štátmi. V článku 14 ods. 4 uvedeného rozhodnutia sa stanovuje percentuálny podiel výdavkov, ktoré je potrebné uplatniť vo vzťahu k nákladom vynaloženým členskými štátmi.
            
         
               (3)
            
            
               V článku 3 nariadenia Komisie (ES) č. 349/2005 z 28. februára 2005 stanovujúceho pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (2), sa stanovujú pravidlá týkajúce sa výdavkov oprávnených na finančnú podporu Únie.
            
         
               (4)
            
            
               Vykonávacím rozhodnutím Komisie 2011/730/EÚ z 9. novembra 2011 o finančnom príspevku Únie na núdzové opatrenia zamerané na boj proti slintačke a krívačke v Bulharsku v roku 2011 (3) bol udelený finančný príspevok Únie na núdzové opatrenia na boj proti slintačke a krívačke v Bulharsku v roku 2011. Bulharsko predložilo 9. decembra 2011 a 24. januára 2012 oficiálnu žiadosť o úhradu podľa ustanovení článku 7 ods. 1 a 2 nariadenia (ES) č. 349/2005.
            
         
               (5)
            
            
               Vyplatenie finančného príspevku Únie je podmienené tým, že sa plánované činnosti skutočne zrealizovali a že príslušné orgány poskytli všetky potrebné informácie v stanovených termínoch.
            
         
               (6)
            
            
               Bulharsko v súlade s článkom 14 ods. 3 rozhodnutia 2009/470/ES bezodkladne informovalo Komisiu a ostatné členské štáty o opatreniach uplatnených v súlade s právnymi predpismi Únie o oznamovaní a eradikácii, ako aj o ich výsledkoch. K žiadosti o úhradu bola v zmysle požiadaviek uvedených v článku 7 nariadenia (ES) č. 349/2005 priložená správa o financovaní, podporné dokumenty, epidemiologická správa o každej prevádzke, v ktorej boli zvieratá usmrtené alebo zlikvidované, ako aj výsledky príslušných auditov.
            
         
               (7)
            
            
               Zistenia Komisie, spôsob výpočtu oprávnených výdavkov a konečné závery boli Bulharsku oznámené 19. júna 2012. Bulharsko vyjadrilo v e-maile z 20. júna 2012 svoj súhlas.
            
         
               (8)
            
            
               Následne sa teraz môže stanoviť celková výška finančnej podpory Únie na oprávnené výdavky vzniknuté v súvislosti s eradikáciou slintačky a krívačky v Bulharsku v roku 2011.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Finančný príspevok Únie na výdavky spojené s eradikáciou slintačky a krívačky v Bulharsku v roku 2011 sa stanovuje na 463 583,37 EUR.
   Článok 2
   Toto rozhodnutie, ktoré predstavuje rozhodnutie o financovaní v zmysle článku 75 nariadenia o rozpočtových pravidlách, je určené Bulharskej republike.
   
      V Bruseli 25. októbra 2012
      
         
            Za Komisiu
         
         Maroš ŠEFČOVIČ
         
            podpredseda
         
      
   
   
      (1)  Ú. v. EÚ L 155, 18.6.2009, s. 30.
   
      (2)  Ú. v. EÚ L 55, 1.3.2005, s. 12.
   
      (3)  Ú. v. EÚ L 293, 11.11.2011, s. 36.